

**JUBILARNA 35. ZNANSTVENA KONFERENCIJA 'CECIIS 2024'**

**U VARAŽDINU OD 18. DO 20. RUJNA**

Jubilarna 35. međunarodna znanstvena konferencija posvećena informacijskim i inteligentnim sustavima – CECIIS 2024 (Central European Conference on Information and Intelligent Systems), s ovogodišnjom temom Cyber-Physical and Embedded Systems, koju organizira Sveučilište u Zagrebu Fakultet organizacije i informatike, održat će se od 18. do 20. rujna 2024., a svečano otvorenje bit će održano prvog dana u 09:00 sati u prostorijama FOI-ja u Varaždinu. Na konferenciji se očekuje velik broj znanstvenika, istraživača, projektnih timova i predstavnika domaćih i inozemnih obrazovnih institucija.

Konferencija CECIIS održava se od 1989. godine, a kroz godine se mijenjala i prilagođavala trendovima u informacijskim i komunikacijskim tehnologijama. Ovogodišnja tema, Cyber-Physical and Embedded Systems, obuhvaća tehnologije koje oblikuju sadašnjost i imaju potencijal transformirati budućnost društva i industrije.

Program konferencije uključuje tri pozvana predavanja istaknutih međunarodnih stručnjaka. Prvi dan započinje predavanjem **prof. dr. sc. Srđana Čepkuna sa Sveučilišta u Zürichu, predsjednika Centra za sigurnost i privatnost informacija u Zürichu (ZICS)**, nakon čega će uslijediti **panel diskusija pod nazivom** "It's time for digital growth". Drugi dan obilježit će predavanja **prof. dr. sc. Hanni Muukkonen sa Sveučilišta Oulu u Finskoj** i **prof. dr. sc. Barta Rientiesa s Otvorenog sveučilišta u Ujedinjenom Kraljevstvu**.

Konferencija će također ugostiti **9 znanstvenih sekcija**, a studenti će imati priliku predstaviti svoje radove na **14. studentskoj poster i prezentacijskoj sekciji**. Tijekom trodnevnog programa planirani su i brojni popratni događaji, uključujući **gostujuća predavanja, radionice poduzeća i stranih partnerskih institucija, te projektne radionice i sastanke**.

Fakultet organizacije i informatike konferenciju organizira u suradnji sa sastavnicama Sveučilišta u Zagrebu, Fakultetom prometnih znanosti i ***Fakultetom elektrotehnike i računarstva***, te s Fakultetom elektrotehnike, računarstva i informacijskih tehnologija Sveučilišta u Osijeku i Fakultetom informatike i digitalnih tehnologija Sveučilišta u Rijeci.

Ovogodišnja konferencija privukla je velik broj sponzora i donatora – ukupno petnaest, a popis sponzora dostupan je na [službenoj stranici konferencije](https://ceciis.foi.hr/sponsors/ceciis-2024-sponsors).

**Preliminarni raspored konferencije dostupan je na** [službenoj stranici konferencije](https://ceciis.foi.hr)**, gdje je otvoren i sustav za registraciju.**

**Konferencija se održava pod pokroviteljstvom predsjednika RH Zorana Milanovića.**